Guillemets [gijˈmɛ], ook Guillemets français genoem, is aanhalingstekens wat uit twee gelykvormige spitshoek-strepies bestaan en tipografies in onderkas gebruik word. Daarnaas is ook 'n variant gebruiklik wat uit een enkele spitshoek-strepie bestaan. Guillemets, wat na binne wys, word ook omgekeerde Franse aanhalingstekens of chevrons (in die Duitse omgangstaal ook Möwchen of "meeutjies") genoem. Vir gedrukte Duitse publikasies is chevrons 'n gewilde alternatief omdat hulle aan teks 'n meer elegante voorkoms gee as die gewone Duitse „aanhalingstekens” waarvan 'n “variant” ook in Afrikaans gebruiklik is. Maar ook die oorspronklike Franse guillemets is gewild by boekdrukkers. Guillemets is reeds in 1527 gebruik om aanhalings te merk. Die Franse benaming guillemet is vir die eerste keer in Michel de Marolles se werk Considérations en faveur de la langue françoise au sujet d'un livre intitulé ("Oorwegings ten gunste van die Franse taal"; françoise volgens die destydse taalgebruik) gedokumenteer wat in 1677 gepubliseer is. Die teks verwys na Guillaume II Le Bé wat die aanhalingstekens na bewering in 1622 ingevoer het (alhoewel die skrywer later verkeerd bewys is).